שר החינוך הרב רפי פרץ הדגיש כמה פעמים מאז מינויו את החשיבות הגדולה שהוא רואה בלימודי התנ"ך בבתי הספר. לפני כניסתו לתפקיד אמר, למשל, בראיון ברדיו כי מבחינתו "היעד הוא תנ"ך לכל ילד, ולא רק מחשב לכל ילד". גם לאחר כניסתו לתפקיד הוא המשיך לחדד את המסרים האלה, ובתחילת אוגוסט אמר ביום עיון בנושא תנ"ך של מכללת הרצוג להוראה, המקושרת לישיבת הר ציון שבאלון שבות: "למי שלומד תנ"ך אין שאלות על זכותנו על הארץ, ואין לו שאלות על מי זה העם הזה, ומה סולם הערכים שלנו כבנים לעם המופלא הזה. הדברים מתבררים וידועים. אנחנו אומה שתלויה ברוחה, והתנ"ך הוא הספר שמכריע במערכה".